REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj: 06-2/223-13

20. jun 2013. godine

B e o g r a d

ZAPISNIK

16. SEDNICE ODBORA ZA PROSTORNO PLANIRANjE, SAOBRAĆAJ,

INFRASTRUKTURU I TELEKOMUNIKACIJE,

ODRŽANE 13. JUNA 2013. GODINE

 Sednica je počela u 10,45 časova.

 Sednicom je predsedavao Dejan Radenković, predsednik Odbora.

 Sednici su prisustvovali članovi Odbora: Zoran Bojanić, Gorica Gajić, Slobodan Jeremić, Milan Lapčević, Stefana Miladinović, Mujo Muković, Ljuban Panić i Željko Sušec.

Sednici Odbora su prisustvovali zamenici članova Odbora: Milorad Mijatović (zamenik Vladimira Marinkovića) i Velimir Stanojević (zamenik Srđana Spasojevića).

 Sednici nisu prisustvovali članovi Odbora: Radmila Gerov, Rajko Stevanović, Vladimir Jovanović, Milan Kovačević, Milovan Marković i Aleksandar Senić (niti njihovi zamenici).

 Sednici je prisustvovao iz Republičke agencije za prostorno planiranje Dragan Dunčić, v.d. direktor.

 Predsednik Odbora je, nakon utvrđivanja kvoruma, predložio da se 1. tačka predloženog dnevnog reda – Razmatranje Informacije o radu Ministarstva prirodnih resursa, rudarstva i prostornog planiranja, za period februar – april 2013. godine (broj 02-1857/13 od 9. maja 2013. godine) ne razmatra, s obzirom da sednici ne prisustvuje ministar, koji prema Poslovniku Narodne skupštine informiše nadležni Odbor o radu ministarstva jednom u tri meseca, kao ni državni sekretar navedenog ministarstva.

U raspravi, koja je usledila članovi Odbora Milan Lapčević, Ljuban Panić, Zoran Bojanić i Slobodan Jeremić su podržali predlog predsednika Odbora. Narodni poslanik Mujo Muković, član Odbora, se složio sa navedenim predlogom ali i izrazio mišljenje da je možda trebalo, još ovaj put, razmotriti Informaciju o radu Ministarstva uz prisustvo predstavnika Republičke agencije za prostorno planiranje.

Nakon rasprave, Odbor je prihvatio većinom glasova (10 za, jedan nije glasao) predlog da se 1. tačka predloženog dnevnog reda Razmatranje Informacije o radu Ministarstva prirodnih resursa, rudarstva i prostornog planiranja, za period februar – april 2013. godine (broj 02-1857/13 od 9. maja 2013. godine) ne razmatra na današnjoj sednici Odbora.

Na predlog predsednika Odbora, jednoglasno, usvojen je sledeći

D n e v n i r e d

1. Razmatranje predstavki predloga i inicijativa, na osnovu predloga Radne grupe Odbora za razmatranje predstavki;

2. R a z n o.

Pre prelaska na razmatranje utvrđenog dnevnog reda jednoglasno su usvojeni: zapisnik 13. sednice Odbora, održane 8. maja 2013. godine, zapisnik 14. sednice Odbora, održane 15. maja 2013. godine i zapisnik 15. sednice Odbora, održane 16. maja 2013. godine.

Prva tačka dnevnog reda - **Razmatranje predstavki i inicijativa, na osnovu predloga Radne grupe Odbora za razmatranje predstavki**

Narodni poslanik Slobodan Jeremić je izvestio Odbor o pojedinačnim predlozima Radne grupe za postupanje povodom svakog podneska.

Odbor je, jednoglasno, zaključio da prihvati sve pojedinačne predloge za postupanje Radne grupe Odbora za razmatranje predstavki:

- Povodom Žalbe Milosava Pušare na rad Zavoda za izgradnju grada Beograda i MUP-a Republike Srbije(broj 07-broj 2331/12 od 14.03.2013) uputiće se dopis podnosiocu da pojasni svoj zahtev Odboru;

**-** Predstavka Vladimira Ilića na rad Republičkog geodetskog zavoda (broj 07-1612/13 od 19.04.2013) uputiće se Ministarstvu građevinarstva i urbanizma i Republičkom geodetskom zavodu, a da o konačnom stavu obaveste podnosioca i Odbor;

- Zahtev Ljiljane Ristić za pomoć pri dobijanju građevinske dozvole(broj 07-1831/13 od 08.05.2013) uputiće se Ministarstvu građevinarstva i urbanizma i Gradu Beogradu, a da o konačnom stavu obaveste podnosioca i Odbor;

- Zahtev RATEL za davanje mišljenja u vezi primene člana 19. tačka 4. i člana 20.Zakona o kinematografiji i člana 27. stav 6. zakona o elektronskim komunikacijama(broj 011-2022/13 od 21.05.2013) uputiće se Ministarstvu spoljne i unutrašnje trgovine i telekomunikacija, Ministarstvu pravde i državne uprave i Ministarstvu finansija i privrede, a da o konačnom stavu obaveste podnosioca i Odbor;

- Predstavka grupe građana ul. Dragoslava Srejovića Beograd u vezi nezakonitog postupanja državnih organa(broj 07-1912/13 od 14.05.2013) proslediće se Ministarstvu građevinarstva i urbanizma, Gradu Beogradu – sekretarijatu za urbanizam i građevinske poslove i Direkciji za građevinsko zemljište i izgradnju Beograda, a da o konačnom stavu obaveste podnosioca i Odbor.

Druga tačka dnevnog reda - **Razno**

 Pod tačkom razno predsednik Odbora je obavestio prisutne da je dobio poziv CEDEF- a za učešće u Javnom dijalogu koji će se održati u Beogradu, u Medija centru, 14. juna 2013. godine, na temu „ Intermodalni - energetski efikasan transport“ i predložio da služba Odbora elektronskom poštom uputi poziv svim članovima Odbora, kako bi zainteresovani prijavili svoje učešće.

Na sednici Odbora vođen je tonski zapis.

Sednica je zaključena u 11,10 časova.

 SEKRETAR PREDSEDNIK ODBORA

Biljana Ilić Dejan Radenković